ราคาทองคำปิดลบ ข้อมูลศก.แข็งแกร่งหนุนคาดการณ์เฟดขึ้นดบ.
สัญญาทองคำตลาดนิวยอร์กปิดลบเมื่อคืนนี้ (18 ส.ค.) หลังจากสหรัฐเปิดเผยว่าตัวเลขการเริ่มต้นสร้างบ้านเดือนก.ค.ปรับตัวเพิ่มขึ้นอย่างแข็งแกร่ง โดยข้อมูลดังกล่าวทำให้เกิดกระแสคาดการณ์ว่าธนาคารกลางสหรัฐ (FED) อาจจะปรับขึ้นอัตราดอกเบี้ยในไม่ช้านี้ และได้สร้างแรงกดดันต่อภาวะการซื้อขายในตลาดทองคำ
19 ส.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.ลดลง 1.5 ดอลลาร์ หรือ 0.13% ปิด (18 ส.ค.) ที่ระดับ 1,116.90 ดอลลาร์/ออนซ์, สัญญาโลหะเงินส่งมอบเดือนก.ย.ลดลง 50.8 เซนต์ ปิดที่ 14.79 ดอลลาร์/ออนซ์, สัญญาพลาตินัมส่งมอบเดือนต.ค.ร่วงลง 6.6 ดอลลาร์ ปิดที่ 994.10 ดอลลาร์/ออนซ์ และสัญญาพัลลาเดียมส่งมอบเดือนก.ย.ร่วงลง 16.80 ดอลลาร์ ปิดที่ 597.00 ดอลลาร์/ออนซ์
สัญญาทองคำได้รับแรงกดดันจากการคาดการณ์ที่ว่า เฟดจะปรับขึ้นอัตราดอกเบี้ยในไม่ช้านี้ หลังจากสหรัฐเปิดเผยข้อมูลตลาดที่อยู่อาศัยที่แข็งแกร่ง โดยกระทรวงพาณิชย์สหรัฐระบุว่า ตัวเลขการเริ่มต้นสร้างบ้านเดือนก.ค.เพิ่มขึ้น 0.2% จากเดือนก่อนหน้า สู่ระดับ 1.21 ล้านยูนิต ซึ่งเป็นระดับสูงสุดนับตั้งแต่เดือนต.ค.2550 บ่งชี้ว่าภาวะตลาดที่อยู่อาศัยของสหรัฐยังคงมีความแข็งแกร่ง
นอกจากนี้ การแข็งค่าของสกุลเงินดอลลาร์ยังส่งผลให้นักลงทุนลดการถือครองทองคำ เนื่องจากเงินดอลลาร์ที่แข็งค่าทำให้สัญญาทองคำซึ่งซื้อขายในรูปสกุลเงินดอลลาร์นั้น มีราคาแพงขึ้นและไม่น่าดึงดูดใจสำหรับนักลงทุนที่ถือสกุลเงินอื่นๆ